SL Uradni list Evropske unije L 272/11

ODLOČBA KOMISIJE

z dne 1. oktobra 2008

o upravičenosti izdatkov, ki so jih imele nekatere države članice leta 2008 pri zbiranju in upravljanju podatkov, potrebnih za vodenje skupne ribiške politike

(notificirano pod dokumentarno številko C(2008) 4013)

(2008/793/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 861/2006 z dne 22. maja 2006 o vzpostavitvi finančnih ukrepov Skupnosti za izvajanje skupne ribiške politike in na področju pomorskega prava (1) in zlasti člena 24(1) Uredbe,

ob upoštevanju naslednjega:

(1) Uredba (ES) št. 861/2006 določa pogoje, pod katerimi lahko države članice prejmejo prispevek Skupnosti za izdatke, ki so nastali z izvajanjem njihovih nacionalnih programov za zbiranje in upravljanje podatkov.

(2) Navedene programe je treba sestaviti v skladu z Uredbo Sveta (ES) št. 1543/2000 z dne 29. junija 2000 o vzpostavitvi okvira Skupnosti za zbiranje in upravljanje podatkov, ki so potrebni za vodenje skupne ribiške politike (2), in Uredbo Komisije (ES) št. 1639/2001 z dne 25. julija 2001 o uvedbi minimalnih in razširjenih programov Skupnosti za zbiranje podatkov v ribiškem sektorju ter določitvi podrobnih pravil za uporabo Uredbe Sveta (ES) št. 1543/2000 (3).

(3) Belgija, Bolgarija, Danska, Nemčija, Estonija, Grčija, Španija, Francija, Irska, Italija, Ciper, Latvija, Litva, Malta, Nizozemska, Poljska, Portugalska, Finska, Romunija, Slovenija, Švedska in Združeno kraljestvo so predložile nacionalne programe za leto 2008, kakor je določeno v členu 6(1) Uredbe (ES) št. 1543/2000. Navedene države članice so predložile tudi zahtevke za finančni prispevek Skupnosti.

(4) Komisija je pregledala programe držav članic in ocenila upravičenost izdatkov.

(5) Člen 5(1) Uredbe (ES) št. 1543/2000 določa osnovo za minimalni program Skupnosti, ki zajema informacije, absolutno potrebne za znanstvena ovrednotenja, in razširjeni program, ki mora poleg informacij, ki jih vsebuje minimalni program, vključevati informacije, za katere je verjetno, da bodo precej izboljšale znanstvena ovrednotenja.

(6) Člen 24(3)(b) Uredbe (ES) št. 861/2006 določa, da odločba Komisije določi višino finančnega prispevka. Člen 16 Uredbe (ES) št. 861/2006 določa, da finančni ukrepi Skupnosti na področju zbiranja osnovnih podatkov Skupnosti ne smejo presegati 50 % izdatkov držav članic, nastalih pri izvajanju programa zbiranja in upravljanja podatkov. Člen 24(2) določa, da se prednost daje dejavnostim, ki so najbolj ustrezne, da se izboljša zbiranje podatkov, potrebnih za SRP.

(7) Državam članicam je treba dodeliti predplačilo, da se poenostavi izvajanje njihovega nacionalnega programa. Plačilo skupnega finančnega prispevka Skupnosti za nacionalne programe mora biti odvisno od odobritve letnega tehničnega poročila iz člena 6(2) Uredbe (ES) št. 1639/2001 in z njim povezanih stroškov s strani Komisije.

(8) Ta odločba je sklep o financiranju v smislu člena 75(2) Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (4).

(9) Ukrepi, predvideni s to odločbo, so v skladu z mnenjem Upravljalnega odbora za ribištvo in ribogojstvo –

SPREJELA NASLEDNJO ODLOČBO:

Člen 1

Ta odločba določa za leto 2008 znesek upravičenih izdatkov za vsako državo članico in stopnje finančnih prispevkov Skupnosti za zbiranje in upravljanje podatkov, potrebnih za vodenje skupne ribiške politike.

Člen 2

Izdatki, nastali pri zbiranju in upravljanju podatkov, ki so potrebni za vodenje skupne ribiške politike in so določeni v Prilogi I, izpolnjujejo pogoje za finančni prispevek Skupnosti, ki ne presega 50 % upravičenih izdatkov za minimalni program iz člena 5 Uredbe (ES) št. 1543/2000.

Člen 3

Izdatki, nastali pri zbiranju in upravljanju podatkov, ki so potrebni za vodenje skupne ribiške politike in so določeni v Prilogi II, izpolnjujejo pogoje za finančni prispevek Skupnosti, ki ne presega 35 % upravičenih izdatkov za razširjeni program iz člena 5 Uredbe (ES) št. 1543/2000.

Člen 4

1. Po uradnem obvestilu državam članicam o tej odločbi plača Skupnost prvi obrok v višini 50 % finančnega prispevka Skupnosti, ki je določen v prilogah I in II.

2. Države članice najpozneje 31. maja 2009 predložijo:

(a) tehnično poročilo v skladu s členom 6(2) Uredbe (ES) št. 1639/2000;

(b) svoje vloge za povračilo izdatkov, ki so nastali v letu 2008, skupaj s finančnim poročilom in dokazili.

3. Drugi obrok prispevka Skupnosti se plača po prejemu in odobritvi finančnih in tehničnih poročil iz odstavka 2.

Člen 5

1. Menjalni tečaj eura, ki se uporablja za izračun zneskov, upravičenih po tej odločbi, je tečaj, ki je veljal maja 2007.

2. Izjave o izdatkih v nacionalni valuti, prejete od držav članic, ki ne sodelujejo v tretji fazi ekonomske in monetarne unije, se preračunajo v eure po tečaju, ki velja v mesecu, ko Komisija prejme navedene izjave.

Člen 6

Ta odločba je naslovljena na države članice.

V Bruslju, 1. oktobra 2008 Za Komisijo Joe BORG Član Komisije

(1) UL L 160, 14.6.2006, str. 1.

(2) UL L 176, 15.7.2000, str. 1.

(3) UL L 222, 17.8.2001, str. 53.

(4) UL L 248, 16.9.2002, str. 1.

PRILOGA I MINIMALNI PROGRAM (EUR) Država članica Upravičeni izdatki Največji prispevek Skupnosti BELGIJA 1 258 218 629 109 BOLGARIJA 196 760 98 380 CIPER 524 938 262 469 DANSKA 5 314 755 2 657 377 NEMČIJA 3 032 194 1 516 097 ESTONIJA 588 717 294 359 GRČIJA 1 890 488 945 244 ŠPANIJA 8 041 538 4 020 769 FRANCIJA 7 894 314 3 947 157 IRSKA 4 572 608 2 286 304 ITALIJA 4 272 453 2 136 227 LATVIJA 407 811 203 905 LITVA 141 602 70 801 MALTA 485 022 242 511 NIZOZEMSKA 3 356 144 1 678 072 POLJSKA 729 794 364 897 PORTUGAL 3 398 883 1 699 441 ROMUNIJA 420 866 210 433 SLOVENIJA 178 910 89 455 FINSKA 1 447 228 723 614 ŠVEDSKA 3 345 165 1 672 582 ZDRUŽENO KRALJESTVO 7 266 446 3 633 223 Skupaj 58 764 854 29 382 426